《秋夜曲》
明代·朱诚泳

梧桐一叶飞金井，唧唧虫鸣露华冷。明月流辉入绮疏，夜深照华娉婷影。

心切辽阳在何处，千里云山渺烟树。征鸿嘹呖度西风，恨身不逐鸿飞去。

起来独自步中庭，耿耿双星河汉横。几回徙倚不成寐，银烛光寒摇画屏。

作者简介：（1458—1498）安徽凤阳人。明宗室。号宾竹道人。太祖第二子秦王朱樉玄孙。弘治元年袭封秦王。长安有鲁齐书院，久废，诚泳别易地建正学书院，又于其旁建小学，择军士子弟延儒生教授。工诗。著有《经进小鸣集》。卒谥简。